Komisijos reglamentas (EB) Nr. 1500/2000
2000 m. liepos 10 d.
įgyvendinantis Tarybos reglamentą (EB) Nr. 2223/96 dėl valdžios sektoriaus išlaidų ir pajamų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 25 d. Tarybos reglamentą (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (ESS-95 [1]) su paskutiniais pakeitimais, padarytais Reglamentu (EB) Nr. 448/98 [2], ypač į jo 2 straipsnio 2 dalį ir 3 straipsnio 2 dalį,
kadangi:
(1) Vadovaudamasi sutarties 104 straipsnio 2 dalimi, Komisija turi prižiūrėti biudžeto būklę.
(2) Stabilumo ir konvergencijos programų turinio ir formato tikslas yra leisti išsamiau suvokti valdžios sektoriaus balanso ir apskritai biudžeto strategijos kelius, o apie išlaidų ir pajamų normatyvus turėtų būti pateikta papildomos informacijos.
(3) Nacionalinių sąskaitų taisyklės, ypač ESS-95 sąvokos, yra laikomos priemonėmis užtikrinti valstybių narių duomenų palyginamumą ir skaidrumą.
(4) ESS-95 reglamento A priedas ,,Europos sąskaitų sistema ESS 1995 "nenurodo valdžios sektoriaus išlaidų ir pajamų, o tik nustato sistemą, nurodančią, kaip jas tiksliai apibrėžti pagal ESS-95 kategorijų sąrašą."
(5) Suvestinių rodiklių, susijusių su valdžios sektoriaus išlaidomis ir pajamomis, įvedimas reikalauja atitinkamų nacionalinių sąskaitų duomenų perdavimo programos dalinių pakeitimų.
(6) Kasmet kovo mėnesį vykdomas papildomas bendrų valdžios sektoriaus svarbiausių suvestinių rodiklių (metinių duomenų) perdavimas suteiks naudingos informacijos apie valdžios sektoriaus deficito būklę.
(7) Vadovaudamasi Reglamento (EB) Nr. 2223/96 2 straipsnio 2 dalies ir kartu 3 straipsnio 2 dalies nuostatomis, Komisija minėto reglamento 4 straipsnyje nustatyta tvarka priima ESS-95 pakeitimus, kurie skirti aiškiau išdėstyti ir patobulinti šios sistemos turinį ir dėl kurių reikia pakeisti iš valstybių narių prašomus pateikti duomenis.
(8) Buvo konsultuojamasi su Sprendimu 91/115/EEB [3] įsteigtu Pinigų, finansų ir mokėjimų balanso statistikos komitetu.
(9) Šiame reglamente numatytos priemonės atitinka Sprendimu 89/382/EEB, Euratomas [4], įsteigto Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento tikslas yra pateikti valdžios sektoriaus išlaidų ir pajamų apibrėžimą, papildyti prekių ir paslaugų (P) ir paskirstymo sandorių (D) klasifikatorius bei iš dalies pakeisti nacionalinių sąskaitų duomenų perdavimo programą.
2 straipsnis
1996 m. birželio 25 d. Komisijos reglamento (EB) Nr. 2223/96 A priedas (Europos sąskaitų sistema ESS 1995) ir B priedas (Nacionalinių sąskaitų duomenų perdavimo programa) iš dalies keičiami pagal šio reglamento priedą.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 10 d.